SET ปิดเช้าพุ่งเกือบ 10 จุด ตามตปท. รับข่าวสหรัฐฯ-จีนจ่อเปิดเจรจาการค้า
SET ปิดเช้าพุ่งเกือบ 10 จุด ตามตปท. รับข่าวสหรัฐฯ-จีนจ่อเปิดเจรจาการค้า โดยดัชนีปิดเช้านี้ที่ระดับ 1,690.63 จุด เพิ่มขึ้น 9.67 จุด หรือ 0.58% มูลค่าการซื้อขาย 2.74 หมื่นลบ.
17 ส.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (17 ส.ค.) ระดับ 1,690.63 จุด เพิ่มขึ้น 9.67 จุด หรือ 0.58% มูลค่าการซื้อขาย 2.74 หมื่นลบ.
ด้าน นายอดิศักดิ์ ผู้พิพัฒน์หิรัญกุล นักกลยุทธ์การลงทุน บล.ธนชาต เปิดเผยว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่ต่างอยู่ในแดนบวกกันทั่วหน้า รับ Sentiment บวกจากดาวโจนส์ที่ปรับตัวขึ้นเกือบ 400 จุดเมื่อคืนที่ผ่านมา หลังจากที่สหรัฐฯ และจีนจะเปิดการเจรจาการค้ากัน ซึ่งก็มองยังเป็นแค่จุดเริ่มต้นเท่านั้น ดังนั้น ก็ยังมีความเสี่ยงอยู่สำหรับปัจจัยนี้ และตลาดฯก็ยังเป็นแค่การฟื้นตัวในช่วงสั้น
อย่างไรก็ดียังต้องจับตาดูการเจรจาการค้าระหว่างสหรัฐฯ และจีนจะประสบความสำเร็จหรือไม่ ส่วนวิกฤตในตุรกี แม้ว่าจะไม่กระทบต่อไทยแต่ Fund Flow ยังคงไหลออกจาก Emerging Market ซึ่งทำให้ยังต้องระมัดระวังการลงทุน
ทั้งนี้ ตลาดฯมีโอกาสที่จะลงไปทดสอบระดับ 1,650 จุด แต่อาจจะยังไม่ถึงในเร็ววันนี้ แต่ที่ระดับแถวนี้ก็ปลอดภัยในการลงทุน สำหรับช่วงนี้ก็คงจะแนะแค่เล่น”เทรดดิ้ง”ไปก่อน พร้อมให้ติดตามตัวเลขผลิตภัณฑ์มวลรวมภายในประเทศ (GDP) ของไทยงวดไตรมาส 2/61 ที่จะประกาศในวันจันทร์หน้า (20 ส.ค.)
ส่วนแนวโน้มการลงทุนในช่วงบ่ายนี้ นายอดิศักดิ์ กล่าวว่า ตลาดฯยังมีโมเมนตัมเป็นบวกอยู่ แต่คงจะไม่เป็นลักษณะของการไล่ซื้อ พร้อมให้แนวรับ 1,688 จุด ส่วนแนวต้าน 1,690-1,694 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BEAUTY มูลค่าการซื้อขาย 1,679.79 ล้านบาท ปิดที่   9.00 บาท เพิ่มขึ้น  0.15 บาท
CPALL  มูลค่าการซื้อขาย 1,672.73 ล้านบาท ปิดที่  70.25 บาท ลดลง   0.25 บาท
PTT    มูลค่าการซื้อขาย 1,611.34 ล้านบาท ปิดที่  51.50 บาท เพิ่มขึ้น  1.00 บาท
SAWAD  มูลค่าการซื้อขาย 1,517.41 ล้านบาท ปิดที่  40.25 บาท เพิ่มขึ้น  3.00 บาท
BANPU  มูลค่าการซื้อขาย 1,137.37 ล้านบาท ปิดที่  20.40 บาท เพิ่มขึ้น  0.50 บาท